
PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ, 
DE DISCIPLINĂ ŞI IMUNITĂŢI
	              Bucureşti, 4.05.2022            

              Plx 170/2022


AVIZ
Asupra
Proiect de Lege privind aprobarea Ordonanţei de urgenţã a Guvernului nr.17/2022 pentru modificarea şi completarea Legii nr.21/2020 privind Codul aerian
    În conformitate cu prevederile art.95 și 117 alin. (3) din Regulamentul Camerei Deputaţilor, Comisia juridică, de disciplină şi imunităţi a fost sesizată, spre dezbatere şi avizare, în procedură de urgență, cu Proiectul de Lege privind aprobarea Ordonanţei de urgenţã a Guvernului nr.17/2022 pentru modificarea şi completarea Legii nr.21/2020 privind Codul aerian, cu adresa nr. PLx 170, înregistrat cu nr. 4c-13/258 din data de 12 aprilie 2022.
   Potrivit dispoziţiilor art.75 din Constituţia României, republicată, şi ale art.91 alin. (9) pct. 1 din Regulamentul Camerei Deputaţilor, republicat, Camera Deputaţilor este Cameră decizională.
   Senatul, în calitate de primă Cameră sesizată, a adoptat proiectul de lege în ședința din 4 aprilie, ca urmare a depasirii termenului de adoptare, potrivit art.115 alin.(5) din Constitutia României republicată.
   Proiectul de lege are ca obiect de reglementare modificarea şi completarea Legii nr.21/2020, intervenţiile legislative vizând, în principal, exceptarea de la plata tarifelor pentru servicii de navigaţie aeriană şi a tarifelor aeroportuare de pasager, securitate, dezvoltare, tranzit, transfer, aterizare, staţionare şi iluminat a zborurilor militare efectuate de aeronavele unui stat membru NATO, fără a mai fi necesară încheierea unor acorduri/tratate bilaterale sau multilaterale în acest sens între România şi statele membre ale Organizaţiei Tratatului Atlanticului de Nord. De asemenea, se propune introducerea unor dispoziţii prin care să fie acoperite situaţiile în care anumite zboruri vor face obiectul scutirii de la plata tarifelor pentru servicii de navigaţie aeriană sau aeroportuare, în baza unor tratate la care România este parte. In acest fel se creează cadrul legal pentru respectarea unor viitoare angajamente pe care România şi le-ar putea asuma prin tratate internaţionale, în ceea ce priveşte scutirea unor categorii de zboruri de la plata tarifelor pentru servicii de navigaţie sau a celor aeroportuare .  
   Potrivit prevederilor art.61 din Regulamentul Camerei Deputaţilor, republicat, Comisia juridică, de disciplină şi imunităţi a dezbătut inițiativa legislativă în şedinţa din 4 mai 2022.
   Membrii Comisiei au examinat inițiativa legislativă supusă avizării, expunerea de motive și avizul favorabil al Consiliului Legislativ.
   În urma dezbaterilor s-a hotărât, cu majoritate de voturi, avizarea favorabilă a proiectului de lege.
   Proiectul de lege face parte din categoria legilor ordinare.
                    VICEPREŞEDINTE,                                    SECRETAR,
                Eduard –Andrei  POPICĂ                         Ladanyi Laszlo-Zsolt

